SKRIFTLIG FORESPØRGSEL E-0514/02

af Mario Borghezio (NI) til Kommissionen

(28. februar 2002)

Om: Metoder og principper for afholdelse af offentlige udvælgelsesprøver med henblik på ansættelse af tjenestemænd i Kommissionen

Den 19. oktober 2001 afholdtes en udvælgelsesprøve med henblik på ansættelse i Kommissionens Generaldirektorat for Eksterne forbindelser(1), som var forbeholdt ansøgere med mindst tre års erfaring inden for internationale forbindelser og udviklingssamarbejde.

Størstedelen af ansøgerne blev tilsyneladende udelukket på grundlag af resultaterne af prøve B, som bestod af en række numeriske opgaver og opgaver i sproglig forståelse.

Kan Kommissionen oplyse, hvor mange ansøgere der blev udelukket på grundlag af denne prøve samt deres andel af det samlede antal ansøgere?

Er det sandt, at Kommissionen er i færd med at udlicitere udarbejdelsen af disse psykologiske og adfærdsmæssige prøver til eksterne virksomheder? Vil Kommissionen i bekræftende fald oplyse navnet på den virksomhed, som har fået overdraget den pågældende prøve?

Vil Kommissionen, hvis de uheldige konsekvenser af B-prøven bekræftes, overveje at indføre en mere afbalanceret ordning, som i højere grad tager hensyn til resultaterne af prøverne i almenviden og EU-ret, og som indebærer, at disse udskilningsprøver afskaffes, hvorved det kan forhindres, at udvælgelsesprøverne til stillinger i EU's embedsværk omdannes til en art tv-quizzer, hvis resultaters tilfældighed kan give anledning til tvivl om gennemsigtigheden i forbindelse med disse prøver?

(1) KOM/A/6/01.

Svar afgivet på Kommissionens vegne af Neil Kinnock

(23. april 2002)

Knap 5 000 af ansøgerne mødte frem til stopprøverne til den almindelige udvælgelsesprøve KOM/A/6/01 og gennemførte alle fire prøver. Heraf bestod ca. 40 % prøven i sproglig og numerisk forståelse. Som understreget i meddelelsen om udvælgelsesprøven er der tale om en anerkendt måde at vurdere ansøgernes generelle egnethed på, og prøven kan derfor ikke betragtes som en psykologisk og adfærdsmæssig prøve.

Prøven i sproglig og numerisk forståelse udarbejdes af et eksternt firma, som har hjemme i Nederlandene, og som er en underafdeling af Deloitte og Touche. Der er imidlertid ikke tale om, at udvælgelseskomitéen har uddelegeret sit ansvar til det eksterne firma, da det udelukkende er udvælgelseskomitéen, som afgør, om prøven er anvendelig. Det pågældende firma er udvalgt efter licitation i overensstemmelse med finansforordningen(1) og direktivet om offentlige udbud(2). Firmaets præcise navn sendes direkte til det ærede medlem og Parlamentets sekretariat. Det er Kommissionens opfattelse, at det er vigtigt at supplere Kommissionens egen ekspertise med ekstern specialviden, bl.a. i forbindelse med kompetencetests som f.eks. de sproglige og numeriske prøver. Herudover understreges det, at denne prøve ikke må sammenlignes med psykometriske prøver, som Kommissionen ikke anvender.

Flere års erfaringer har vist, at stopprøverne opfylder tjenestens behov i forbindelse med ansættelse af højt kvalificerede tjenestemænd. Princippet om stopprøver, herunder muligheden for at gennemføre sproglige og verbale prøver, vil derfor ikke blive ændret. Men ifølge god praksis vil prøvernes beskaffenhed og de krav, der stilles, løbende blive ændret afhængig af de pågældende udvælgelsesprøvers niveau og art.

(1) Kommissionens forordning (EF) nr. 1687/2001 af 21. august 2001 om ændring af forordning (Euratom, EKSF, EF) nr. 3418/93 om gennemførelsesbestemmelser til visse bestemmelser i finansforordningen af 21. december 1977, EFT L 228 af 24.8.2001.

(2) Europa-Parlamentets og Rådets direktiv 97/52/EF af 13. oktober 1997 om ændring af direktiv 92/50/EØF, 93/36/EØF og 93/37/EØF om samordning af fremgangsmåderne med hensyn til indgåelse af henholdsvis offentlige tjenesteydelsesaftaler, aftaler om offentlige indkøb og offentlige bygge- og anlægskontrakter, EFT L 328 af 28.11.1997.